

**Sporočilo za medije**

**Sobota na festivalu Pivo in cvetje: razprodano, veličastno, optimistično. Zgodovina gre naprej.**

Laško, 12. 7. - Festival Pivo in cvetje Laško je tudi zadnji dan koncertnega dogajanja upravičil svoj sloves največjega slovenskega glasbeno-etnografskega dogodka. Mesto je bilo polno – razprodano! Kljub temu so organizatorji v petek objavili in v soboto ob 16.00 tudi sprostili še dodaten sveženj vstopnic, ki so v dolgi vrsti čakajočih pošle v manj kot eni uri. Tisti, ki so oklevali, so ostali brez vstopnic in zamudili izjemen, za Slovenijo ter bližnjo okolico tudi edinstven spektakel.

Laško je preplavila množica obiskovalcev od vsepovsod, ki so do zadnjega kotička napolnili prizorišča, ulice in gostinske lokale. Med odrom Zlatorog na Trubarjevem nabrežju in odrom 200 na Aškerčevem trgu se je vse do pozne noči vila nepretrgana reka ljudi, ki so želeli ujeti čim več doživetij z obeh ključnih odrov.

Na odru 200 so navdušili Tjaša in Uroš Steklasa, Miran Rudan & Indesign, hrvaška pop zvezdnica Severina ter priljubljeni narodno-zabavni Fehtarji. Odlična izbira izvajalcev je razkrila, da je bilo letošnje prizorišče pod odrom preprosto premajhno za tako številčno publiko. Na odru Etno na občinskem dvorišču so zvenele domače melodije kvinteta Dori, ki so dvignile predvsem domačine v poskočne polke in zibajoče se valčke. Na odru Zlatorog pa so obiskovalci do dveh ponoči prepevali skupaj s skupino Flirrt, Vladom Kreslinom in Malimi bogovi, skupino Big Foot Mama in ta trenutek najbolj vročim imenom slovenske glasbene scene, skupino Joker Out. Navdušenje nad množičnim obiskom mogoče še najbolje opiše uvodni pozdrav Roka Lunačka, frontmena prvih nastopajočih Flirrtov. »Zaradi zgodnje ure smo pričakovali kakih 40 do 50 ljudi pod odrom, nikakor pa ne do konca zapolnjenega Trubarjevega obrežja. Hvala, Slovenija!«

Vrhunec večera je bil veličasten ognjemet s sosednjega hriba Krištof, poimenovan Svetlobni šopek, ki je Laško osvetlil v barvah praznovanja, upanja in povezanosti. Kljub množici, je bilo vzdušje sproščeno, prijateljsko, prežeto z navdušenjem in pozitivno energijo. Povsod nasmehi, objemi, glasba in praznično razpoloženje. Polno zasedeni so bili tudi gostinski lokali in festivalski bari, ki so v teh dneh zrasli kot gobe po dežju. Če bi morali izbrati pet besed, ki najbolje opišejo letošnji jubilejni festival, so to: slavje, vreme, dobra volja, optimizem in – skupaj.

Nedeljski program prinaša predvsem dragocene in z vso skrbnostjo oživljene etnografske vsebine, ki jih predstavljajo člani lokalnih kulturnih društev, povezanih v Zvezo Možnar. Dopoldan bo v znamenju čisto prave poroke po stari šegi, v kateri bo župan Občine Laško Marko Šantej poročil 52. zaročenca Anjo Ferme in Mateja Majoranca, popoldan pa sledijo še parada pivovarskih starodobnikov, povorka godbe na pihala, mažoret in številnih zanimivih živih »razglednic«, ki prikazujejo življenje naših pradedov iz teh krajev.

Zaključek festivala Pivo in cvetje Laško bo danes ob 18.00 s tradicionalnim Festivalom plehmuzik, ki prav tako že vrsto let povezuje generacije.

Za več informacij, spremljajte uradno spletno stran [**www.pivoincvetje.si**](http://www.pivoincvetje.si) in Facebook stran **Pivo in cvetje Laško**. Fotografije za objavo so tu: <https://www.pivo-cvetje.si/galerija/>

Celotna zbirka fotografij za petek, 11. 7. je tule: [**https://we.tl/t-Pj7ZHjRQxM**](https://we.tl/t-Pj7ZHjRQxM)

Celotna zbirka fotografij za soboto, 12. 7. je tule: [**https://we.tl/t-U4gLIuxcCe**](https://we.tl/t-U4gLIuxcCe)

Od ponedeljka dalje pa tudi na spletni strani: <https://www.pivo-cvetje.si/galerija/>

Dodatne informacije in gradiva**:** pr@ovum.si